<classify> JOSEPH HIZA, DAR ES SALAAM HAWA watu ukiwasikiliza, mchana utawasikia wakisema hawataki Serikali ya nusu mkate, lakini usiku wanatuma watu kushawishi Serikali ya mseto. Hiyo ni kauli ya Naibu Rais William Ruto wakati akihutubia mkutano wa kampeni za urais za chama chake cha Jubilee katika Kaunti ya Uasin-Gishu. Jubilee wanautuhumu Muungano wa upinzani wa National Super Alliance NASA unaoongozwa na mgombea wake wa Urais Raila Odinga kuwa hauko tayari kwa uchaguzi ndio maana unaleta visingizio vingi ilimradi litimie lengo lao. Kwamba NASA ina njama za kuhakikisha uchaguzi wa marudio haufanyiki ili Serikali ya Mseto au maarufu kama nusu mkate iundwe ikiwajumuisha wao. Wakosoaji hao wanaenda mbali zaidi kuwa wana taarifa za uhakika za kinachoendelea ndani ya NASA. Kwa mujibu wa wakosoaji hao, NASA inataka uchaguzi ufanyike wakati Rais Uhuru Kenyatta akiwa nje ya madaraka ikimaanisha uwapo wa Serikali ya muda au ushirika inayojumuisha Jubilee na NASA. Mkakati huo mpya unadaiwa kuja huku Chama cha Jubilee nacho kikidaiwa kujiandaa kwenda mahakamani kuomba kupitiwa upya kwa hukumu iliyomnyanganya ushindi Rais Uhuru Kenyatta. Timu ya Kenyatta imechukua hatua hiyo kwa kile inachoona kwamba Mahakama ya Juu ilibatilisha matokeo kutokana na kutofuatwa kwa mchakato si idadi ya kura. Kwa sababu hiyo, wanataka masanduku ya kura yafunguliwe na kura kuhesabiwa upya hadharani. Lakini pia msimamo huo wa Jubilee, ulishatolewa ufafanuzi na Jaji Mkuu wa Mahakama Kuu David Maraga aliyesema kuwa wanachoamini wao ni kuwa uchaguzi ni mchakato, si namba. Akimaanisha bila kujali iwapo idadi ya kura ulizopata ni halali, iwapo mchakato haukufuata sheria basi ni batili. Ukiachana na hilo, ili kufanikisha mkakati huo wa siri inadaiwa NASA imeanzisha masharti mapya magumu, ambao ni wazi yataishinda Tume Huru ya Uchaguzi na Mipaka IEBC. Katika masharti haya, NASA inasisitiza, lazima yatimizwe kabla ya kujadiliana kuhusu masuala ya uchaguzi wa marudio. Lakini chama cha Jubilee cha Rais Kenyatta kinasisitiza kuwa uchaguzi utaendelea kama ulivyopangwa huku kukiwa na siri inayoibuka kuwa wanasheria wake wakielekea Mahakama ya Juu kutaka kesi iliyofuta ushindi wa Kenyatta ipitiwe upya. Tutahakikisha wakati uchaguzi unafanyika, Kenyatta atakuwa hayuko madarakani. Alinufaika na urais mwaka 2013, na Agosti. Tumeona ushawishi wake katika uchaguzi wakati akiwa Rais na tunataka akae pembeni ndiyo ashiriki kama mgombea wa kawaida, anadaiwa kusema mwanasiasa mmoja wa NASA kwa sharti la kutotajwa kwa madai ya unyeti wa suala hilo. Wanasiasa hao wanasema NASA, ambao wanaungwa mkono na zaidi ya nusu ya nchi, haitaruhusu uchaguzi na ina karata tatu mezani zinazoipa nguvu kuhalalisha mada yake ya kutofanyika uchaguzi. Hatutafichua kwa sasa, lakini mikakati iko imara, imepangwa vyema ikapangika, kiasi kwamba Jubilee hawatoweza kuipangua, kinadaiwa kusema chanzo hicho. Wakati alipotafutwa kwa ufafanuzi, Mwenyekiti wa kampeni za NASA Musalia Mudavadi na Seneta Moses Wetangula walisisitiza tu kuwa hakutakuwa na uchaguzi hadi madai yao ya uwapo wa mazingira ya haki yatakapoafikiwa. Hili halina mjadala, Muungano wa NASA unataka uchaguzi mpya uendeshwe kitaalamu na maofisa wasioegemea upande wowote. Maofisa wanaopendelea wanapaswa wakae pembeni au kusimamishwa wakati wa maandalizi na uendeshaji wa uchaguzi mpya. alisema Mudavadi wiki kadhaa baada ya Mahakama ya Juu kubatilisha uchaguzi kutokana na madudu yaliyofanywa na IEBC. Wiki iliyopita Mwenyekiti wa IEBC Wafula Chebukati alisogeza uchaguzi kutoka Oktoba 17 iliyotangaza awali hadi Oktoba 26. Lakini kabla ya hilo Kiongozi wa NASA Raila Odinga alishatangaza awali kwamba hakutakuwa na uchaguzi iwapo hakuna uwanja sawa wa kisiasa na kuondoa uwezekano wa kuchakachuliwa tena. Siku chache baada ya Mahakama ya Juu kutoa hukumu nzima ya kilichosababisha kufuta uchaguzi huo, IEBC kwa sasa iko katika wakati mgumu wa kuendesha uchaguzi, ambao umezua sintofahamu ya kisiasa kwa viwango vya hali ya juu. Pia imefahamika kuwa NASA imepanga kuendesha maandamano makubwa dhidi ya IEBC kuilazimisha kufanya mabadiliko ya sekretariati yake. Kama wale wezi hawatatoka kwa hiyari yao mfano wa kina Ezra Chiloba Afisa Mtendaji Mkuu, Wakenya wataenda kuwangoa, alionya Odinga Jumapili wakati akiongoza kampeni za Muungano wake katika Kaunti ya Nairobi. Hata hivyo, Mahakama ya Juu kwenye maelezo ya kina ya uamuzi wake, haikutaja afisa yeyote kusababisha uchaguzi huo kutokuwa halali. Lakini Raila anasema Nasa itaongoza Wakenya kutimua maafisa hao. Hata walete wanajeshi, walete maafisa wa polisi, mabomu ya machozi na bunduki, tutawatoa ofisini, alisema Raila. Tuko tayari kushiriki uchaguzi huo, akaongeza huku akitumbuiza wananchi wimbo wa kusema yuko tayari kupambana na Rais Kenyatta kwenye uchaguzi huo. Katika uchaguzi uliopita kampuni ya Safran Morpho ndiyo ilipewa kazi ya kuiuzia IEBC mitambo ya kusambaza matokeo ya uchaguzi kielektroniki, Nasa pia inataka kwenye uchaguzi wa Oktoba kampuni hiyo ikae pembeni kadhalika na ile ya Dubai iliyochapisha karatasi za kura. Kampuni ya Safran Morpho lazima iondolewe huku akiikemea kwa kitendo cha ripoti yake ya karibuni kudanganya kuwa mfumo huo haukuingiliwa ilhali Mahakama ya Juu imekiri hilo. Mgombea mwenza Kalonzo Musyoka pia alikuwapo na kuunga mkono kauli ya kinara huyo. Tukisema hakuna uchaguzi, hatutakuja na mishale, akasema. Aidha Muungano huo unasema endapo uchaguzi hautafanyika chini ya siku 60 kama ilivyoagiza mahakama, hakutakuwa na Rais mamlakani. Baada ya siku 60 kwisha kama uchaguzi hautakuwa umefanyika, Kenyatta afungashe virago vyake na kuondoka ofisini, alisema Wetangula. Lakini wiki iliyopita Mwanasheria Mkuu wa Kenya Githu Muigai aliweka wazi kuwa Rais Kenyatta atabakia madarakani hadi pale uchaguzi mwingine utakapofanyika, Rais mpya kuapishwa pamoja na naibu wake.Misimamo mikali ya NASA na kauli ya hakuna uchaguzi imewatia wasiwasi wanajumuiya ya kimataifa. Jumamosi, Mamlaka ya Ushirikiano wa Kanda ya Mashariki mwa Afrika IGAD, kupitia tangazo kwenye vyombo vya habari, ilitoa mwito kwa wadau wote kukataa wale wanaotaka kuingilia Katiba kuvuruga au kuzuia amri ya mahakama ya uchaguzi wa marudio. Chombo hicho cha mataifa manane wanachama kimesema utafutaji wa mabadiliko ya Serikali yasiyo ya kidemokrasia yataiingiza nchi katika migogoro. Kutokana na tathimini yake, tuna imani IEBC inaweza kuendesha uchaguzi kwa mujibu wa matakwa ya watu wa Kenya. IEBC haipaswi kudhoofishwa jukumu lake. Kuihujumu IEBC au kususia uchaguzi kutaiingiza Kenya katika mgogoro wa Katiba na pia kwenye uwezekano wa mabadiliko ya Serikali ysiyo ya kidemokrasia, ilisomeka sehemu ya taarifa hiyo ya Igad. Wakati NASA mchana ikiwa wazi kusisitiza kutoshiriki uchaguzi ikitoa madai yanayoonekana kuwa na msingi ikiwamo mabadiliko ya sekretariati ya IEBC kwa vile ya sasa iliboronga kiasi cha kuwa ngumu kuiamini, vipi kuhusu usiku?. Kwamba usiku yaani nyuma ya pazia madai yake huongezeka ikiwamo mbinu za makusudi za kuchelewesha uchaguzi ili siku 60 zinazokubalika kikatiba zipite.? Kwamba iwapo miezi hiyo miwili itapita, NASA itaanza kampeni za kutaka Kenyatta akae pembeni na kwamba inabembeleza Serikali ya nusu mkate kinyume na inavyopinga mara nyingi hadharani? Iwapo kutakuwa na ukweli au kuhusu madai hayo au inasingiziwa na wapinzani wake, muda ndiyo utasema!.  <topic>: kimataifa 